ഹെയ്റ്റി വിപ്ലവം
ഹെയ്റ്റി വിപ്ലവം (The Haitian Revolution) (1791-1804) എന്നത് അസാധാരണമായ ഒട്ടേറെ സംഭവങ്ങളിലൂടെ അടിമത്തത്തിനെതിരെയും കോളനിവൽക്കരണത്തിനെതിരെയും നടന്ന വിജയകരമായ സമരങ്ങളുടെ ഒരു പരമ്പരയാണ്. മുൻ ഫ്രഞ്ച് കോളനിയായ സെന്റ് ഡൊമിനിക്കിൽ നടന്ന ഈ വിപ്ലവം അടിമത്തം, വർഗ്ഗബന്ധങ്ങൾ, യൂറോപ്യൻ കോളനിവൽക്കരണം എന്നിവയെ എല്ലാം ലോകമാകമാനം മാറ്റിമറിച്ചു. അടിമകളാക്കപ്പെട്ട കറുത്തവർഗക്കാരെപ്പറ്റിയുള്ള ധാരണകളെല്ലാം മാറ്റിമറിക്കാനും ഈ സമരം ഉപകരിച്ചു. സ്വയം മോചിതരായ അടിമകൾ നാട്ടിലെ അടിമത്തം അവസാനിപ്പിച്ചു. അവരുടെ സ്വാതന്ത്ര്യം സംരക്ഷിച്ച് അടിമകൾ നാട്ടിൽ ഒരു പരമാധികാരരാഷ്ട്രം സ്ഥാപിച്ചു. ഈ വിപ്ലവത്തിന്റെ ഏറ്റവും പ്രധാനകാര്യം കറുത്തവർഗ്ഗക്കാർ താഴ്ന്നവരാണെന്നും സ്വാതന്ത്ര്യം ലഭിച്ചാൽ അടിമകൾക്ക് അതു നിലനിർത്താൻ ആവില്ല എന്നുമുള്ള പാശ്ചാത്യസങ്കൽപ്പങ്ങൾക്കേറ്റ തിരിച്ചടി എന്നതിലാണ്.